送袁殿丞
作者：郭祥正
朝代：宋

paragraphs: 與君六年别，愁見雲開露明月。
樽中有酒雖獨傾，萬古情懷共誰說。
思君彈瑤琴，琴聲爲君咽。
孤鴻高飛不可攀，北風一送何時還。
欲問鯉魚更難得，江頭白浪高於山。
天書彼此絕，令人腸百結。
昨日聞君來，我心如鑿龍門開。
拂拭囊中白玉璞，請君辨之爲磨琢。
感君酬價過南山，即見名聲搖海岳。
烹羊買酒邀吳姬，今朝會合明朝離。
莫嗟兩鬢白雪滿，請看舞袖紅雲飛。
雲飛酒闌君遂起，篙子催行趁潮水。
君行汲汲過西山，手植松篁春正美。
我亦歸青山，白雲相伴閑。
若駕鸞凰赴瑤闕，先到臨川與君别。